梅尧臣
冬雷
上帝设号令，隐其南山下。
震发固有时，曷常事凭怒。
春以动含生，夏以奋风雨。
冬其息不用，藏在黄厚土。
我今来江南，岁历惟建午。
如何小雪前，向晓疑鸣釜。
蛟蛇龟虫厄，鳞裂口块吐。
虾蟆不食月，深窟僵两股。
天公岂物欺，若此汩时序。
或言非天公，实乃阴怪主。
尝观古祠画，牛首椎连鼓。
墨云杂狂飚，相与为肺腑。
是不由昊穹，安能顺寒暑。
吾因考厥事，复以验莽卤。
市井欺量衡，定知不活汝。
元恶逆大伦，勿加霹雳斧。
此岂曰无私，故予未所取。
必恐窃天威，似将文法侮。
焉顾五行错，讵畏万物睹。
欲扣九门陈，恨身无鸟羽。